
                                                             AVIZ

asupra propunerii legislative pentru modificarea şi completarea 
Legii nr.109/1997 privind organizarea şi funcţionarea 
Consiliului Economic şi Social
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea şi completarea                      Legii nr.109/1997 privind organizarea şi funcţionarea Consiliului Economic şi Social, trimisă cu adresa nr. Pl-x 115 din 16 martie 2011, înregistrată sub                nr. 21/53 din 17 martie 2011. 
  Senatul, în calitate de primă Cameră sesizată, a respins iniţiativa legislativă în şedinţa din 9 martie 2011.
Conform prevederilor art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din  29 martie 2011.
Membrii Comisiei au examinat propunerea legislativă supusă avizării, expunerea de motive, avizul negativ al Consiliului Legislativ, transmis cu adresa nr. 1316 din 4 noiembrie 2010, avizul negativ al Consiliului Economic şi Social, transmis cu adresa nr. 2583 din 21 octombrie 2010 şi punctul de vedere al Guvernului transmis cu adresa  nr. 3174 din 17 decembrie 2010, prin care nu susţine adoptarea acestei iniţiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că propunerea legislativă nu se justifică întrucât potrivit prevederilor art. 141 din Constituţia României, republicată, „Consiliul Economic şi Social este organ consultativ al Parlamentului şi al Guvernului în domeniile de specialitate stabilite prin legea sa organică de înfiinţare, organizare şi funcţionare ".

Caracterul tripartit al CES este dat de structura acestuia, iar caracterul autonom este precizat în textul Constituţiei.

De asemenea, în majoritatea statelor membre ale Uniunii Europene, funcţionează asemenea structuri constituite pentru realizarea dialogului social, având un statut consultativ, iar la nivelul Uniunii Europene funcţionează Comitetul Economic şi Social, organism cu rol consultativ.
     Faţă de cele prezentate mai sus, membrii Comisiei pentru politică economică, reformă şi privatizare au hotărât, cu unanimitate de voturi,                           avizarea negativă a iniţiativei legislative.

În raport cu obiectul şi conţinutul său, propunerea legislativă face parte din categoria legilor organice.

